முதலில் நிதானமாக இன்னிங்ஸைத் தொடங்கிய அகர்வால், போகப்போக வெளுத்து வாங்கினார். குறிப்பாக, சனாதியா ஓவரில் அடுத்தடுத்து அடித்த அந்த இரண்டு பவுண்டரிகளும், தர்மேந்திர சின் ஜடேஜா பந்தில் பறக்க விட்ட சிக்ஸர்களும் அற்புதம். இரண்டு ஃபீல்டர்கள் மட்டுமே வெளிவட்டத்தில் இருக்கும் பவர்பிளேவின்போது, ஒரு வேகப்பந்துவீச்சாளரின் பந்தை இறங்கி வந்து, எக்ஸ்ட்ரா கவர் திசைக்கு மேலே லாஃப்ட் செய்த போதும் சரி, அடுத்த பந்தை மிட் விக்கெட் திசையில் புல் ஷாட் அடித்தபோதும் சரி, ஃபுல் லென்த்தில் விழுந்த பந்தை யோசிக்கவே யோசிக்காமல் டிரைவ் செய்த போதும் சரி, மயங்க்கின் பேட்டிங்கில் அவ்வளவு நேர்த்தி. ஆனால், 90-களில் இருக்கும்போது எவ்வளவு நிதானமாக ஆடியிருக்க வேண்டும். எல்லா பந்தையும் சிக்ஸர் அடிக்க நினைத்தால் எப்படி? ஜடேஜா லாங் ஆஃபில் வைத்து தட்டுத் தடுமாறித்தான் அந்தக் கேட்ச்சைப் பிடித்தார். இருந்தாலும், பந்தைப் பறக்கவிட வேண்டிய நேரமல்ல அது.